Illum, il-Kummissjoni Ewropea adottat l-ewwel pjan strateġiku għal Orizzont Ewropa, il-programm il-ġdid tal-UE għar-riċerka u l-innovazzjoni b'valur ta' €95.5 biljun fi prezzijiet attwali. Il-pjan strateġiku huwa novità f'Orizzont Ewropa u jistabbilixxi l-orjentazzjonijiet strateġiċi għall-immirar tal-investimenti fl-ewwel erba' snin tal-programm. Dan jiżgura li l-azzjonijiet tar-riċerka u l-innovazzjoni tal-UE jikkontribwixxu għall-prijoritajiet tal-UE, inklużi Ewropa newtrali għall-klima u ekoloġika, Ewropa lesta għall-era diġitali, u ekonomija għas-servizz tan-nies. Il-Viċi President Eżekuttiv għal Ewropa Lesta għall-Era Diġitali, Margrethe Vestager, stqarret: “Dan il-Pjan jipprovdi qafas għar-riċerka u l-innovazzjoni tal-ogħla kwalità u bbażati fuq l-eċċellenza li għandhom jitwettqu bil-Programm ta' Ħidma ta' Orizzont Ewropa. B'din l-orjentazzjoni strateġika niżguraw li l-investimenti fir-riċerka u l-innovazzjoni jkunu jistgħu jikkontribwixxu għal proċess ta' rkupru bbażat fuq it-tranżizzjonijiet tewmin ekoloġiċi u diġitali, ir-reżiljenza u l-awtonomija strateġika miftuħa.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, stqarret: “L-orjentazzjonijiet tal-pjan strateġiku se jiżguraw li l-prijoritajiet ta' politika komuni tagħna tal-UE jibbenefikaw minn għarfien, innovazzjoni u ideat ġodda. Dan l-approċċ ġdid huwa mod ieħor biex jiġi żgurat li r-riċerka u l-innovazzjoni ffinanzjati mill-UE jindirizzaw l-isfidi li jiffaċċjaw l-Ewropej.” Il-pjan strateġiku jistabbilixxi erba' orjentazzjonijiet strateġiċi għall-investimenti fir-riċerka u l-innovazzjoni fil-kuntest ta' Orizzont Ewropa għall-erba' snin li ġejjin: Il-kooperazzjoni internazzjonali tirfed l-erba' orjentazzjonijiet, peress li hija essenzjali biex jiġu indirizzati bosta sfidi globali. Il-pjan strateġiku jidentifika wkoll is-sħubijiet Ewropej kofinanzjati u koprogrammati u l-missjonijiet tal-UE li se jiġu appoġġati permezz ta' Orizzont Ewropa. Is-sħubijiet se jkopru oqsma kritiċi bħall-enerġija, it-trasport, il-bijodiversità, is-saħħa, l-ikel u ċ-ċirkolarità, u se jikkomplementaw l-għaxar Sħubijiet Ewropej Istituzzjonalizzati proposti mill-Kummissjoni fi Frar. Il-missjonijiet tal-UE se jindirizzaw l-isfidi globali li jaffettwaw il-ħajja tagħna ta' kuljum billi jistabbilixxu għanijiet ambizzjużi u ta' ispirazzjoni iżda li jistgħu jintlaħqu, bħall-ġlieda kontra l-kanċer, l-adattament għat-tibdil fil-klima, il-protezzjoni tal-oċeani tagħna, l-ekoloġizzazzjoni tal-bliet tagħna u l-iżgurar tas-saħħa tal-ħamrija u tal-ikel. Permezz ta' portafoll kbir ta' strumenti f'diversi dixxiplini u oqsma ta' politika, il-missjonijiet tal-UE se jindirizzaw kwistjonijiet kumplessi permezz ta' proġetti ta' riċerka, miżuri ta' politika jew saħansitra inizjattivi leġiżlattivi. L-orjentazzjonijiet tal-pjan jindirizzaw ukoll għadd ta' kwistjonijiet orizzontali, bħall-ġeneru. L-integrazzjoni tad-dimensjoni tal-ġeneru se tkun rekwiżit prestabbilit fil-kontenut tar-riċerka u l-innovazzjoni fil-programm kollu, sakemm ma jkunx speċifikat li s-sess jew il-ġeneru jistgħu ma jkunux rilevanti għas-suġġett inkwistjoni. Il-prijoritajiet stabbiliti fil-pjan strateġiku ta' Orizzont Ewropa se jiġu implimentati permezz tal-programm ta' ħidma ta' Orizzont Ewropa. Dan jistabbilixxi opportunitajiet ta' finanzjament għal attivitajiet tar-riċerka u l-innovazzjoni permezz ta' sejħiet tematiċi għal proposti u suġġetti. L-ewwel sejħiet għal proposti se jitniedu fir-rebbiegħa tal-2021 u se jiġu ppreżentati fil-Jiem Ewropej tar-Riċerka u l-Innovazzjoni fit-23 u l-24 ta' Ġunju. Wara l-ftehim politiku ta' Marzu-April 2019 dwar Orizzont Ewropa, il-Kummissjoni bdiet proċess ta' ppjanar strateġiku. Ir-riżultati huma stabbiliti fil-pjan strateġiku. Il-pjan strateġiku tħejja wara proċess estensiv ta' kodisinn li jinvolvi lill-Parlament Ewropew, lill-Istati Membri, lill-partijiet ikkonċernati u l-pubbliku inġenerali. Ġew ippreżentati aktar minn 8,000 kontribut f'diversi stadji tal-proċess tal-ippjanar strateġiku. Il-proċess ta' kodisinn inklużiv għandu l-għan li jiżgura l-aktar appartenenza wiesgħa possibbli u li jottimizza l-impatt ġenerali ta' Orizzont Ewropa. Skeda informattiva: Pjan Strateġiku ta' Orizzont Ewropa Pjan Strateġiku ta' Orizzont Ewropa Orizzont Ewropa Missjonijiet tal-UE Sħubijiet Ewropej Ara s-sejħiet għall-proposti u applika għal finanzjament